El secretari general de l'Esport i de l'Activitat Física, Gerard Figueras, ha assistit avui al Palau Blaugrana de la capital catalana a les finals masculina i femenina de la Lliga Catalana de bàsquet, en què el MoraBanc Andorra i l'Spar Girona, respectivament, s'han proclamat campions davant el FC Barcelona i el Cadí La Seu.
Els andorrans han guanyat els barcelonistes per 84 a 85 i les gironines han superat l'equip pirinenc per 69 a 61.
El Barça i el MoraBanc Andorra s'han enfrontat en una final espectacular en què els andorrans han pogut superar la primera prova forta que tenien els barcelonistes després del canvi d'entrenador.
Els de Jasikevicius han patit una patinada inesperada contra un rival espectacular tot i les baixes per lesió de Diagné, Paulí i Jelinek.
Els del Principat d'Andorra s'han emportat el titol amb un ajustat 84-85.
En el partit pel tercer i quart lloc, el Joventut de Badalona ha guanyat el Bàsquet Manresa per 79-93.
Els blaugrana han començat amb Bolmaro en el cinc titular i assumint la responsabilitat anotant els sis primers punts.
La sortida blaugrana ha provocat el temps mort d'Ibon Navarro (9-5) perquè ni Hannah ni Senglin estaven jugant a un bon nivell.
Però els andorrans han aprofitat que Mirotic estava a la banqueta per capgirar totalment la dinàmica del matx i s'han posat per davant aprofitant les facilitats defensives del Barça en l'u contra u (19-22).
El MoraBanc s'ha mantingut per davant fins que Mirotic ha tornat a pista anotant 13 punts en el primer temps i donar avantatge al Barça al descans amb triple de Calathes al darrer segon (40-37).
Al tercer quart el MoraBanc s'ha posat per davant (54-57) i posant amb molts problemes al Barça.
Els de Jasikevicius s'han tornat a avançar amb quatre punts seguits de Davies (60-58).
A ell se li ha sumat Abrines amb un triple (63-58), diferència ampliada per Hanga per posar el màxim avantatge (65-58).
Però el MoraBanc ha igualat el matx amb un triple de Tyson Pérez (76-75 a 1:51 pel final).
Hannah ha empatat amb un triple (80-80).
Calathes ha posat el Barça per davant a 34 segons pel final (82-80).
Senglin, però, ha respòs amb un triple increïble (82-83).
Abrines ha respòs amb una penetració a 9,5 segons pel final (84-83) però inexplicablement Mirotic ha fet una falta a Tyson Pérez que ha anotat els dos tirs lliures (84-85).
En l'última acció el Barça ha fallat.
Novena lliga catalana de l'Spar Girona
Prèviament, i en el mateix Palau Blaugrana, s'ha jugat la final femenina de la Lliga Catalana de bàsquet, en què l'Spar Girona ha aconseguit la novena lliga davant el Cadí La Seu amb un triomf per 69 a 61, amb la qual cosa revalida el títol.
La posada en escena de l'Spar ha estat excel·lent: 7-0 amb Elonu quan havien passat 23 segons –Bahí ha fallat la primera possessió–, Reisingerova al contraatac i Eldebrink de tres.
I el Cadí ha respost amb Pujol a 8:19, Peña i l'esquerrana de 6,75 m (7-7).
L'Uni ha seguit, amb un altre 6-0 –13-7 Vasic només sortir de la banqueta– i Labuckiene ha seguit castigant la pintura del Sedis (14-9).
Però amb les rotacions el Cadí s'ha trobat més còmode i Raventós empatava a 14 de tres, acció que tindria la resposta de Ferrari (17-14).
La paraguaiana en suspensió ha tornat a posar l'Uni per davant (19-18) després que Etxarri donés el primer avantatge al Sedis de 4,60 m.
Eldebrink de base tancava el primer quart de 4,60 m (21-18) i les gironines només anotarien en joc al segon quart mitjançant Reisngerova (25-18).
Williams de 6,75 m ha obert un parcial de 0-8 amb què Mestres també de lluny donava la màxima a les blaves (27-31) amb el seu setè punt seguit.
Només Vasic 2/2 de tir lliure i de tres abans del descans (30-31) ha encistellat per a l'Spar.
L'Spar ha fet un 10-2 a l'inici del tercer quart, amb Vasic en el cinc i triples d'Eldebrink i Palau (36-33) per capgirar el resultat i Reisingerova ampliant el marge amb 4 punts seguits (40-35).
Williams i Dornstauder han mantingut amb 4 punts cadascuna el Sedis i Geldof ha tornat a posar el Cadí per davant després de triple canvi de Bernat Canut.
L'entrada de Ferrari ha reactivat l'atac gironí (43-41, de tres) que, amb Elonu a la contra faria un 9-0 (Labuckiene assistida per Vasic) per arribar a una màxima 49-41 que Pujol de camp a camp i Dornstauder reduïen per tancar el tercer quart (49-45) i mantenir el to a l'inici de l'últim (51-50).
El tercer triple de Ferrari, en transició, i el 14è punt de Reisingerova, tornaven a donar la màxima de 8 a l'Spar, a 6 minuts (58-50).
Vasic ha donat el doble dígit per primer cop al tir lliure i el quart triple de Ferrari, després d'ofensiu d'Eldebrink, engreixava la diferència a 2:41 malgrat Dornstauder (64-53).
El representant institucional ha compartit les finals amb el president de la Federació Catalana de Basquetbol, Ferran Aril, i el diputat d'Esports de la Diputació de Barcelona i regidor d'Esports de Barcelona, David Escudé, a banda de dirigents dels clubs participants, entre d'altres.